Komiti e tla tsosolosa lefelo la itloso bodutu
Modulasetilo wa komiti ya ditlhabololo tsa motse wa kgotlana ya Ramokgatla mo Serowe Rre Mothoagae Mothoagae a re go mo magetleng a bone go tsosolosa lefelo la itloso bodutu le le mo kgotlaneng ya bone. Mo potsolosong le BOPA, Rre Mothoagae a re lefelo leo tshimologong le ne le abetswe banana, jaanong e le ba VDC ba neetswe marapo a go le tlhabolola gore le tle le akolwe ke setshaba. O boletse fa lefelo leo le sale le beilwe ka ngwaga wa 1999 fa tautona Lt. General Seretse Khama Ian Khama e santse ele mopalamente wa kgaolo eo. O tsweletse a tlhalosa fa maikaelelo a bone mo lefelong leo la selekanyo sa ditema tse di lesome ele go le tlhabolola ka go aga dikago go dira dikantoro tse di tlaa hirisetswang setshaba. Rre Mothoagae a re VDC e ikaegile mo dipoelong tse ba di dirang ka go hirisa dikago.O tsweletse ka go tlhalosa fa lefelo leo le kgatlhisa ele ruri e bile le ntsha pelo ka le bapile le majwe a Swaneng ka jalo le ka ngoka bajanala. Modulasetilo gape o supile dikgwetlho tse di ka ba paledisang go tswelela ka nako. A re dingwe tsa ditlamelo di saletse kwa morago jaaka motlakase le metsi. Rre Mothoagae a re ba ikaelela go kopa dithuso mo makalaneng a a ikemetseng ka nosi le maphata a e seng a puso gore ba kgone go diragatsa dikeletso tsa bone. O supile go tlhoka go itumela ka a re mabutswa pele ba motse ga ba a ipona tsapa go dira maiteko a go tlhabolola le go netefatsa tiriso ya lefelo leo mo dingwageng tse di fetileng. Batho botlhe ba ba nang le ditsha tsa dikgwebo kwa motseng wa Seronga Seronga di abilwe pele ga ngwaga wa 2012 ba kopiwa gore ba itshwareganye le lephata la kabo ditsha le Seronga pele ga kgwedi eno e ya fifing. Bokhutlo